בס"ד

**נושא ג' – תפילה וברכות**

**ברכות -מבוא**

**הרמב"ם** מסביר שהבסיס לשמירת הבריאות הוא המזון. מסיבה זו גם רבי יהודה הנשיא, עורך המשנה, התחיל בנושא הברכות, הנושא הבסיסי ביותר הקשור לצריכת המזון. אגב כך הוא דיבר על כל הברכות, גם על התפילות וברכות השבח, ולכן התחיל מקריאת שמע וברכותיה, שהן התוכן שחייבים להזכיר בכל יום.

**הרמב"ם** מתאר שעד תקופת עזרא כל אדם היה מתפלל בלשונו ובזמן שמצא לנכון כפי יכולתו. בזמן עזרא בעקבות הגלות השתבשה לשון בני ישראל ולא היו יכולים להתפלל בשפה יפה. מסיבה זו סידרו עזרא ובית דינו את התפילה, תוכנה, הנוסח, מספר התפילות וכו'.

**ברכות, פרק ד', משנה א':**

**תפלת השחר** (שחרית, זמנה) **עד חצות** (אמצע היום). **רבי יהודה אומר**: (זמנה של תפילת שחרית) **עד** (סוף) **ארבע שעות** (זמניות[[1]](#footnote-1)). **תפלת המנחה** (זמנה) **עד הערב. רבי יהודה אומר**: (זמנה של תפילת מנחה) **עד** (סוף) **פלג** (חצי) **המנחה** (הזמן שבין שעה תשע וחצי לסוף היום. בפועל הכוונה שזמן מנחה לדעתו עד שעה עשר ושלושת רבעי בשעות זמניות). (זמן) **תפלת הערב אין לה קבע** (אין לה זמן מוגדר בלילה, אלא כל הלילה כשר לתפילה). **ושל מוספין** (תפילת מוסף זמנה) **כל היום. רבי יהודה אומר** (זמן לפילת מוסף הוא) **עד** (סוף) **שבע שעות**:

בגמרא מבואר שאמנם כבר אבותינו הקדושים התחילו את המנהג להתפלל (אברהם תפילת שחרית, יצחק תפילת מנחה ויעקב תפילת ערבית). את זמני התפילות וחובתם קבעו חכמים לאחר החורבן לפי זמני הקרבנות. (שחרית כנגד קרבן תמיד של שחר, מוסף כנגד קרבן מוסף בשבתות, ראשי חודשים וימים טובים, מנחה כנגד תמיד של בין הערביים וערבית כנגד שריפת האברים שלא הספיקו להישרף על גבי המזבח במהלך היום.

**ברכות, פרק ד', משנה ב'**

**רבי נחוניה בן הקנה היה מתפלל בכניסתו לבית המדרש וביציאתו תפלה קצרה. אמרו לו** (שאלו אותו): **מה מקום לתפלה זו?** (מדוע יש צורך להתפלל בכניסה לבית המדרש, שהוא מקום בטוח ורגוע?) **אמר להם: בכניסתי אני מתפלל שלא תארע תקלה על ידי** (הרב קוק מסביר שהתפלל שלא יגרום לתקלה בכך שיאמר דברים שהתלמידים עדיין לא בשלים ובוגרים לשמוע ובכך יגרום להם לחוסר הבנה וטעות), **וביציאתי אני נותן הודיה על חלקי** (שזכיתי ללמוד תורה):

נוסח התפילות מובא בגמר. ההסבר בסוגריים הוא על פי ביאור **הרב קוק**:

בכניסתו מה הוא אומר? יהי רצון מלפניך ה' אלקי שלא אכשל בדבר הלכה (גם אם הטעות לא תגרום לטעות בהלכה למעשה, אלא רק בתהליך הפסיקה), שלא אומר על טמא טהור ועל טהור טמא, ולא על מותר אסור ולא על אסור מותר (שלא תהיה טעות בפסיקת הלכה למעשה), ואל אכשל בדבר הלכה, וישמחו בי חברי (בכך שאצליח להסביר את עצמי להם) ולא יכשלו חברי בדבר הלכה ואשמח בהם. וביציאתו מה הוא אומר? מודה אני לפניך ה' אלקי ששמת חלקי מיושבי בית המדרש, ולא שמת חלקי עם יושבי קרנות (פינות הרחוב, מקום מפגש לבטלה וישיבת רחוב), שאני משכים והם משכימין, אני משכים לדברי תורה והם משכימין לדברים בטלים, אני עמל והן עמלין, אני עמל ומקבל שכר והן עמלין ואין מקבלין שכר, אני רץ והם רצים, אני רץ לחיי העולם הבא והן רצין לבאר שחת.

**ברכות, פרק ד', משנה ג':**

**רבן גמליאל אומר: בכל יום** (הנוסח ש)**מתפלל אדם** (בתפילת העמידה הוא) **שמונה עשרה** (ברכות). **רבי יהושע אומר**: (נוסח התפילה הוא) **מעין שמונה עשרה** (דומה בתוכנו לשמונה עשרה הברכות, אבל אינו באורכן). **ר' עקיבא אומר**: (נוסח התפילה תלוי ביכולת האדם;) **אם שגורה תפלתו בפיו** (אם הוא בקי בנוסח התפילה ואינו מתבלבל בו) **יתפלל שמונה עשרה. ואם לאו** (אם אינו בקי בנוסח התפילה יתפלל) **מעין שמונה עשרה**:

לגבי הנוסח המקוצר, מעין שמונה עשרה, נחלקו רב ושמואל. רב אומר שאומרים בברכות הבקשות כל ברכה בפני עצמה, אבל מקצרים אותה. שמואל אומר שאומרים במקום כל ברכות הבקשות ברכה אחת ארוכה שכוללת את כל הנושאים של הבקשות בקצרה. נוסח זה מכונה 'הביננו'. הלכה כדעת שמואל.

הלכה כרבי עקיבא, שמי שזמנו דחוק או שאינו בקיא בתפילה מתפלל שלוש ברכות ראשונות, שלוש אחרונות, ובאמצע ברכת 'הביננו'.

**ברכות, פרק ד', משנה ד':**

**רבי אליעזר אומר: העושה תפלתו** (מתייחס לתפילתו כ)**קבע** (חובה שמוטלת עליו) - **אין תפלתו** (נקראת) **תחנונים** (ואינה ראויה). **רבי יהושע אומר: המהלך במקום סכנה** (ואינו יכול להתעכב בתפילתו) **מתפלל תפלה קצרה. אומר** (נוסח תפילה קצרה זו הוא) **'הושע השם את עמך, את שארית ישראל, בכל פרשת** (כאשר הם פורשים מדרכיך לדרכי) **העבור** (עבירה, בכל זאת) **יהיו צרכיהם לפניך** (ותתן להם את מה שהם צריכים), **ברוך אתה ה' שומע תפלה:**

בתוספתא מובאים נוסחים שונים לתפילות קצרות במקום סכנה.

הגמרא מסבירה שלושה הסברים לזיהוי תפילת קבע:

1. התפילה היא מעמסה על האדם, חובה המוטלת עליו
2. התפילה אינה בלשון תחנונים
3. המתפלל אינו יכול להוסיף בה משהו משלו, דבר המעיד שהוא רק אומר את הנוסח הכתוב בלי שליבו מעורב בתפילה

**ברכות, פרק ד', משנה ה'**

**היה** (המתפלל) **רוכב על החמור** (ולכן מתקשה לכוון בתפילתו) - **ירד** (מהחמור, ייתן למישהו להחזיק אותו ויתפלל בנחת). **ואם אינו יכול לירד** (מהחמור, כי אין מי שיחזיק אותו או שהשיירה תברח לו וכו') **יחזיר** (יסובב) **את פניו** (תוך כדי הרכיבה לכיוון ירושלים). **ואם אינו יכול להחזיר את פניו** (כי חייב להסתכל על הדרך וכו') **יכווין את לבו** (ידמיין תוך כדי רכיבה שהוא) **כנגד** (מול) **בית קדש הקדשים**:

התוספתא מדגישה שתמיד מכוונים, כל אחד במקומו, לכיוון קרוב יותר למקדש; מחוץ לארץ לארץ ישראל, מארץ ישראל לירושלים, משם למקדש ומשם לקודש הקודשים. כיוון התפילה האחד לכל ישראל מכל קצות הארץ מלמד על אחדות ישראל ועל אחדות הבורא.

**ברכות, פרק ד', משנה ו':**

**היה** (המתפלל) **יושב בספינה** (ששטה) **או בקרון** (שנגרר על ידי סוסים) **או באסדא** (רפסודה ששטה, ובכל המצבים האלו בגלל סיבובי הדרך אינו יכול לכוון את גופו לכיוון ירושלים וגם אינו יכול לעצור בגלל התלות שלו באחרים) **יכווין את לבו כנגד בית קדש הקדשים:**

**ברכות, פרק ד', משנה ז'**

**רבי אלעזר בן עזריה אומר: אין** (מתפללים) **תפלת המוספין** (מוסף של שבת, ראש חודש וימים טובים) **אלא בחבר עיר** (במניין, אבל יחיד לא מתפלל מוסף. הסברא בדבר שתפילת מוסף אינה מכילה בקשות פרטיות והיא לא כנגד תפילת חול כלשהי, ולכן מספיק שהציבור יתפלל אותה). **וחכמים** **אומרים**: (מתפללים תפילת מוסף בין) **בחבר עיר** (במניין, ובין) **ושלא בחבר עיר** (ביחיד). **רבי יהודה אומר משמו** (של רבי אלעזר בן עזריה, כי אליו הגיעה מסורת שדעתו של רבי אלעזר בן עזריה הייתה ש): **כל מקום** (עיר) **שיש** (בה) **חבר עיר** (מניין) **היחיד פטור מתפלת המוספין** (ומתפללים אותה בציבור בלבד, אבל בעיר שאין בה מניין שמתפלל מוסף היחיד חייב להתפלל):

הלכה כחכמים

**תפילה – מבוא**

**הרמב"ם** מגדיר שלושה סוגי ברכות:

1. ברכות ההנאה על דברים שנהנים מהם כמו מאכלים או ריחות טובים.
2. ברכות המצוות שמברכים לפני עשיית מצווה כגון הדלקת נרות, אכילת מצה וכו'.
3. ברכות השבח שמברכים כדי לשבח את הקב"ה כמו הברכות על הקשת והרעם, ברכת האילנות וכו'.

הברכות מחדירות בנו את רגש הקשר לקב"ה וההודאה לו.

**ברכות, פרק ו', משנה א':**

**כיצד מברכין** (מהי הברכה) **על הפירות** (גידולי הקרקע השונים)? **על פירות האילן אומר** (מברך) **'בורא פרי העץ', חוץ מן היין** (שלמרות שנוצר מפרי העץ לא מברכים עליו בורא פרי העץ), **שעל היין אומר 'בורא פרי הגפן'** (וקיבל היין ברכה בפני עצמו מפני חשיבותו). **ועל פירות הארץ אומר 'בורא פרי האדמה' חוץ מן הפת, שעל הפת הוא אומר 'המוציא לחם מן הארץ'** (הפת קיבלה ברכה לעצמה מפני חשיבותה). **ועל הירקות אומר 'בורא פרי האדמה'. רבי יהודה אומר** (שעל ירקות עלים מברך) **'בורא מיני דשאים':**

הגמרא מסבירה שהחיוב לברך הוא מסברא – אסור לאדם ליהנות מהעולם הזה בלא ברכה. כל העולם הוא של הקב"ה ויש בו קדושה שאוסרת על השימוש בו. רק לאחר שהאדם מברך הוא מגלה את הקדושה של הקב"ה בעולם ו'תמורת' הקדושה הזו מותר לו לקחת את הקדושה שבמאכלים לעצמו.

רבי יהודה סובר שיש ברכה מיוחדת לברכת עלים. הגמרא מסבירה שהוא למד זאת מהפסוק 'ברוך ה' יום יום' – כמו שבכל יום יש ברכה בפני עצמה, כך לכל מין משמעותי יש ברכה בפני עצמו. **הרב קוק** מסביר שרבי יהודה סבר שחובה עלינו לפרט בברכות השונות את היצירות השונות שהקב"ה נתן לנו. חכמים לעומתו סוברים שאי אפשר לדרוש מכל בני האדם להבין את כל סוגי ההנאה השונים, להעריך אותן ולייחד להן ברכה. לכן חכמים סוברים שהברכות הן כלליות יותר, באופן שכל אדם חש בהבדל בין המינים.

**ברכות, פרק ו', משנה ב':**

**ברך** (בטעות או בכוונה) **על פירות האילן 'בורא פרי האדמה'** (במקום 'בורא פרי העץ') **יצא** (ידי חובה ורשאי לאכול, כי גם העץ גדל באדמה ולכן הברכה מתאימה למרות שאינה מדויקת). (ואם בירך) **ועל פירות הארץ 'בורא פרי העץ'** (במקום 'בורא פרי האדמה') **לא יצא** (כי הירק לא גדל על העץ והברכה איננה מתאימה לאוכל). **על כולם** (על כל סוגי האוכל) **אם אמר** (בירך) **'שהכל נהיה בדברו' יצא** (בדיעבד, כי הברכה הזו היא כללית ומתאימה לכל סוגי האוכל):

**הרב אליעזר מלמד** מסביר שסוגי הברכות השונים מדגישים את השפע של הדברים שהקב"ה נתן לנו ולכן יש עדיפות לברך ברכות שונות על דברים שונים. מצד שני, הנוסח 'שהכל נהיה בדברו' מבטא את כלל השפע שהקב"ה נותן לנו, שהכול מגיע ממנו. אמנם לברכת 'שהכל' אין את מעלת הדיוק לכל מין, אבל מצד שני היא מדגישה את טוב ה', שנתן לנו את כל אשר לנו. סוגי הברכות השונים משלימים זה את זה ומדגישים הן את השפע והן שהכול מאת ה'.

**ברכות, פרק ו', משנה ג':**

**על דבר** (מאכל) **שאין גידולו מן הארץ** (שלא גדל מן הארץ, אלא דומם, בעל חיים או שיוצר באופן סינטטי) **אומר** (מברך ברכת) **'שהכל'. על החומץ** (יין שהחמיץ) **ועל הנובלות** (תאנים שקיבלו מכת חום חזקה מהשמש ונתקעו באמצע הגידול בלי להבשיל) **ועל הגובאי** (ארבה) **אומר 'שהכל'. על החלב ועל הגבינה ועל הביצים אומר 'שהכל'. ר' יהודה אומר כל שהוא מין קללה** (דבר שהוא קללה) **אין מברכין עליו** (יש דעות שרבי יהודה אומר לא לברך על חומץ ונובלות, כי אלו מוצרים שחל בהם קלקול, אבל צריך לברך על גובאי כי הוא לא מוצר מקולקל. יש דעות שגם על גובאי לא מברכים לפי דעת רבי יהודה. הנימוק לכך הוא שלמרות שהגובאי עצמו אינו מוצר מקולקל, הנוכחות שלו היא קללה שמזיקה לתבואה ולכן לא מתאים להודות לקב"ה על שהביא לנו אותו).

**ברכות, פרק ו', משנה ד':**

**היו לפניו מינים הרבה** (של פירות, והוא עומד לברך פעם אחת 'בורא פרי העץ' על כולם, ומתלבט על איזה פרי הכי מתאים להזכיר שם שמים) **- ר' יהודה אומר: אם יש ביניהם** (בין הפירות) **ממין שבעה** (אחד משבעת המינים) **מברך עליו** (כי זה פרי שהתורה נתנה לו חשיבות וראוי להזכיר דווקא עליו שם שמים). **וחכמים אומרים: מברך על איזה מהם שירצה** (הפרי הכי חביב עליו, זה שהוא הכי רוצה לאכול, עליו יברך, כי הוא ייתן לאדם הכי הרבה חיבור לברכה):

הלכה כחכמים

**ברכות, פרק ו', משנה ה':**

**ברך** ('בורא פרי הגפן') **על היין** (ששתה כדי לפתוח את התאבון) **שלפני המזון** (הסעודה) **פטר** (אם מדובר באדם שרגיל לשתות גם אחרי הסעודה או בשבת ויום טוב שהוא רגיל לשתות גם אחרי הסעודה) **את היין שלאחר המזון** (היין שישתה אחרי שסיים לאכול לחם ולפני ברכת המזון פטור מברכת 'בורא פרי הגפן', כי מראש ידע, בזמן הברכה לפני המזון, שישתה גם אחרי האוכל). **ברך על הפרפרת** (תוספות שמביאים לסעודה כמו בשר, דג, ביצים וכו') **שלפני המזון** (שאכל לפני הסעודה העיקרית כדי לפתוח את התאבון) **פטר את הפרפרת שלאחר המזון** (אם הרגלו לאכול עוד קצת אחרי שסיים את עיקר הסעודה). **ברך על הפת** (ברכת 'המוציא') **פטר את הפרפרת** (מברכה). (אם בירך) **על הפרפרת לא פטר את הפת** (מברכת 'המוציא', כי הפת צריכה ברכה מיוחדת וחשובה). **בית שמאי אומרים: אף לא** (כמו שמי שברך על הפרפרת לא פטר את הפת מברכה, כך אם בירך על הפרפרת לא פטר מברכה) **מעשה קדרה** (תבשיל כמו אורז, חטים כתושות, לביבות וכו') :

**ברכות, פרק ו', משנה ו':**

**היו** (חבורה של אנשים) **יושבין לאכול** (בלי מיטות הסבה) **כל אחד ואחד מברך לעצמו** (את הברכות. צורת הישיבה מוכיחה שהם לא חבורה אחת אלא אנשים נפרדים, ולכן גם הברכות הן נפרדות). (אם) **הסבו** (על גבי מיטות ובכך הראו שהם תכננו את הסעודה הזו ביחד) **אחד מברך לכולן** (כי הם חבורה אחת. ההסבה היא סימן להראות שהם חבורה אחת, אבל אינה הכרחית. גם לחבורה שיושבת במקום אחד יברך אחד עבור כולם אם מדובר בחבורה שקבעה לאכול ביחד). **בא להם** (הגיע אליהם) **יין בתוך** (באמצע) **המזון** (האוכל) - **כל אחד ואחד מברך לעצמו** (ולא אחד לכולם בגלל שלוש סיבות: א. כל אחד מרוכז באוכל שלו ולא שם לב לברכה של אחרים. ב. מסוכן לענות אמן באמצע האוכל ולכן עדיף שכל אחד יסיים את המזון שבפיו ויברך בעצמו. ג. לא מכובד לענות 'אמן' כשיש אוכל בפה). (אם היין הגיע אליהם) **לאחר המזון אחד מברך לכולם, והוא** (מי שבירך על היין או על המזון וקיבל יחס חשוב להוציא את כולם ידי חובה) **אומר** (מברך 'בורא מיני בשמים) **על המוגמר** (קטורת שהיו מביאים לאחר האוכל) **אף על פי שאין מביאין את המוגמר אלא לאחר הסעודה** (ולכאורה אין קשר בין הדברים, בכל זאת מי שבירך בסעודה יברך על המוגמר, כי לא מתאים לתת למישהו יחס חשוב ואז לקחת ממנו את היחס הזה ולתת למישהו אחר):

**ברכות, פרק ו', משנה ז':**

**הביאו לפניו מליח בתחילה** (כדבר עיקרי) **ופת עמו** (טפלה לו. מטרת האדם היא האכילה של הדבר המלוח ולכן) **מברך על המליח ופוטר את הפת, שהפת טפלה לו. זה הכלל: כל** (מאכל) **שהוא עיקר ועמו** (אוכלים דבר נוסף שהוא) **טפלה** (טפל לו) **מברך על העיקר ופוטר את הטפלה:**

בגמרא מבואר שאנשים שהיו אוכלים פירות גינוסר, פירות מאוד מתוקים, היו צריכים לאכול איתם משהו מלוח. ביחד עם המשהו המלוח היו צריכים לאכול פת. יוצא שהפת טפלה למליח שטפל לפירות ולכן מברכים על הפירות ולא על המליח או על הפת.

**ברכות, פרק ו', משנה ח':**

(אדם ש)**אכל תאנים וענבים ורמונים** (וכן כל פרי משבעת המינים) **מברך אחריהן** (לברכה אחרונה) **שלש ברכות** (ברכת הזן, ברכת הארץ וברכת ירושלים. ברכות אלו מכונות בימינו 'ברכת המזון') **דברי רבן גמליאל. וחכמים אומרים** (שעל שבעת המינים מברך) **ברכה אחת** (שכוללת בתוכה) **מעין שלש** (את התוכן של שלושת הברכות הנ"ל בקצרה). **רבי עקיבא אומר: אפילו** (אם) **אכל שלק** (ירק שלוק, מבושל) **והוא** (המאכל הזה הוא עיקר) **מזונו** (כך שאכילה זו היא הסעודה של האדם) **מברך אחריו ג' ברכות** (ברכת המזון). **השותה מים לצמאו** (בגלל שהוא צמא, ולא לצורך בליעת תרופה, כאב גרון וכו') **אומר 'שהכל נהיה בדברו'** (לפני השתייה). **ר' טרפון אומר** (שהשותה מים לצמאו צריך לברך לפני השתייה) **'בורא נפשות רבות'** (ואין הלכה כדעת רבי טרפון, אלא מברכים לפני המים 'שהכל' ואחרי 'בורא נפשות', כמו כל מאכל שלא מברכים לאחריו ברכת המזון או מעין שלוש:

בתורה נאמר 'ארץ חיטה ושעורה וגפן ותאנה ורימון, ארץ זית שמן ודבש, ארץ אשר לא במסכנות תאכל בה לחם, ואכלת ושבעת וברכת את ה' אלוקיך'.

המצווה לברך את ה' מוזכרת לאחר שבעת המינים, אכילת לחם ואכילה משביעה. רבן גמליאל סובר שהמצווה לברך קשורה גם לפירות שמוזכרים לפניה. חכמים סוברים שהמצווה לברך קשורה רק ללחם שכתוב לפניה. רבי עקיבא סובר שהמצווה לברך קשורה לכל אכילה שמשביעה את האדם.

פירוש **הרב קהתי** מוסיף לגבי ברכת מעין שלוש שיש לה פתיחות שונות וסיומים שונים המתאימים לדברים שהאדם אכל ומברך עליהם.

1. שעות זמניות: בודקים כמה דקות אור יש ביום. את סך הדקות מחלקים לשתים עשרה. כול חלק כזה נקרא שעה. [↑](#footnote-ref-1)